**Informatīvais ziņojums**

**„Par valsts budžeta finansētās programmas „Atbalsts NVO Covid-19 krīzes radīto negatīvo seku mazināšanai” finansējuma sadalījumu”**

Ministru kabineta 2020.gada 1.decembra sēdē (prot. Nr.78 10.§) tika izskatīts informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai” (turpmāk – Ziņojums), kas sagatavots, ņemot vērā Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu”, lai sniegtu atbalsta risinājumus biedrībām un nodibinājumiem jeb nevalstiskajām organizācijām (turpmāk – NVO) Covid-19 krīzes radīto negatīvo seku mazināšanai. Ziņojums paredz sniegt atbalstu valsts budžeta finansētās programmas „Atbalsts NVO Covid-19 krīzes radīto negatīvo seku mazināšanai” (turpmāk – Programma) īstenošanai. Programmas mērķis ir sniegt atbalstu NVO darbībai, tostarp tādām aktivitātēm, kas tiek īstenotas papildus valsts un pašvaldību institūciju veiktajām darbībām, lai mazinātu Covid‑19 krīzes radītās negatīvās sekas visos Latvijas reģionos. Programmu īstenos Sabiedrības integrācijas fonds (turpmāk – Fonds), izsludinot atklātu projektu konkursu atbilstoši Ministru kabineta 2012.gada 29.maija noteikumiem Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”. Atbilstoši Ministru kabineta 2020.gada 1.decembra sēdes protokollēmuma (prot. Nr.78 10.§) „Informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai”” 2.punktam Programma 2021.gadā tiks finansēta no valsts budžeta programmas 02.00.00 ,,Līdzekļi neparedzētiem gadījumiem” ne vairāk kā 600 000 *euro* apmērā. Savukārt atbilstoši Ministru kabineta 2020.gada 1.decembra sēdes protokollēmuma (prot. Nr.78 10.§) „Informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai”” 3.punktam Kultūras ministrijai dots uzdevums sagatavot un kultūras ministram iesniegt noteiktā kārtībā izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 ,,Līdzekļi neparedzētiem gadījumiem” atbilstoši minētā protokollēmuma 2.punktam.

Atbilstoši Ministru kabineta 2012.gada 29.maija noteikumiem Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai” 9. un 10.punktā noteiktajiem nosacījumiem Fonda padomes 2020.gada 16.decembra elektroniskajā rakstiskajā procedūrā (2020.gada 16.decembra protokols Nr.2020-7) tika apstiprināts Programmas atklāta projektu pieteikumu konkursa nolikums, nosakot projektiem Programmā pieejamo finansējumu 564 000 *euro* un Programmas administratīvos izdevumus 36 000 *euro*.

Fonds programmu īstenošanā un finansēšanā darbojas, balstoties uz projektu pieeju un programmu administrēšanas izmaksas iekļaujot programmu finansējumos. Ilgtermiņā Fonda budžeta bāzē nav pieejams finansējums pilnā apmērā, lai segtu jaunu, iepriekš neplānotu programmu administrēšanas izdevumus.

Programmas administrēšanai deviņos mēnešos tiek plānoti 36 000 *euro*, tai skaitā:

1. atlīdzība – 30 467 *euro*:
2. Programmas un projektu vadītāju atlīdzība un nodokļu izmaksas 1,4 darbiniekiem – 26 901 *euro*;
3. projektu vērtēšanā nodarbināto ekspertu atlīdzība un nodokļu izmaksas diviem ekspertiem – 2 966 *euro*;
4. projektu konkursa pieteikumu vērtēšanas komisijas darbā nodarbināto divu komisijas locekļu – ekspertu atlīdzība – 600 *euro*;
5. preces un pakalpojumi (proporcionāli Programmas administrēšanā iesaistīto Fonda darbinieku skaitam, t.i., 4,38% no telpu nomas, komunālo pakalpojumu, telpu uzturēšanas, IT nodrošinājuma, IT atbalsta, sakaru pakalpojumu, arhivāra izmaksām) – 5 533 *euro*:
6. telpu noma un uzturēšana, komunālie maksājumi – 2 468 *euro*;
7. sakaru, pasta, interneta un IT atbalsta pakalpojumi – 1 126 *euro*;
8. arhivāra, kancelejas, transporta, biroja preču un projektu uzraudzības izdevumi – 1 939 *euro*.

Ņemot vērā minēto, nepieciešams atbalstīt Programmas finansējuma 600 000 *euro* apmērā sadalījumu:

1. Programmā projektu īstenošanai pieejamais finansējums – 564 000 *euro*;
2. Programmas administrēšanai paredzētais finansējums – 36 000 *euro*.

Kultūras ministrija nodrošinās Ministru kabineta 2020.gada 1.decembra sēdes protokollēmuma (prot. Nr.78 10.§) „Informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai”” 3.punktā dotā izdevuma izpildi, ņemot vērā minēto Programmas finansējuma sadalījumu.

Kultūras ministrs N.Puntulis

Vīza: Valsts sekretāre D.Vilsone

Šaicāne 67330310

Jelena.Saicane@km.gov.lv